BCR a coordonat aranjarea unui credit sindicalizat pentru Grupul Rodbun
Facilitatea de credit cuprinde trei tranșe, o facilitate tip revolving în valoare de 93,5 milioane de euro, o facilitate de credit la termen în valoare de 2,86 milioane de euro și o facilitate CAPEX în valoare de 5,1 milioane de euro, care vor fi utilizate de Rodbun pentru acoperirea nevoilor de capital de lucru și susținerea planurilor de dezvoltare ale grupului.
Banca Comercială Română S.A. a acționat în calitate de Coordonator, Inițial Aranjor Principal Mandatat, Bookrunner, Agent de Documentație, Agent de Facilitare și Agent de Garanții, alături de CEC Bank, ING NV Amsterdam – Bucharest Branch, Raiffeisen Bank în calitate de Aranjori Principali Mandatați și Garanti BBVA și Alpha Bank în calitate de creditori.
PCF Investment Banking a acționat în calitate de consultant exclusiv al Grupului Rodbun în structurarea, negocierea și implementarea tranzacției.
"Rodbun, în echipă cu băncile prezente în acest sindicat, lucrează pentru a stimula creșterea economică a României și pentru a furniza fermierilor români produse și servicii de calitate superioară.
În acest context, Rodbun are posibilitatea de a-și continua investițiile în genetică – cu un accent special pe valorificarea geneticii autohtone – în dezvoltarea de semințe adaptate specificului regional și în îmbunătățirea capacităților logistice prin tehnologii de ultimă oră.
De asemenea, compania este în măsură să aloce resurse pentru testarea unor inovații tehnologice de avangardă, capabile să sporească rezistenta culturilor la noile schimbări climatice.
Astfel, România va fi mai bine echipată pentru a face față provocărilor inevitabile din următoarele decenii", a declarat Daniel Muntean, cofondator Rodbun.
Grupul Rodbun gestionează aproximativ 8.000 de hectare
Cu o echipa care depășește 500 de persoane, grupul Rodbun gestionează aproximativ 8.000 de hectare de producere sămânța în ferme situate în regiunile cu potențial agricol din România, operează trei fabrici de procesare şi condiţionare sămânţă și deține un lant de 50 de magazine agricole care deservesc micul fermier.
Grupul deţine una dintre cele mai puternice infrastructuri logistice din piaţa agro, cu centre logistice regionale, depozite zonale și capacităţi de depozitare cereale.
"Rodbun este unul dintre cele mai performante proiecte din agricultura românească, care a avut o creștere constantă de-a lungul timpului, devenind o primă alegere pentru fermieri. Ne bucurăm că am susținut această evoluție și crearea unui brand național. Însă, cel mai mult ne onorează că avem un parteneriat solid, pe termen lung, care se bazează pe expertiză, transparență și soluții competitive și specializate, ancorate în specificul industriei în care activează grupul", a declarat Ana-Maria Samuilă, Head of
Agriculture Financing BCR."Coordonăm un nou credit sindicalizat pentru Grupul Rodbun, una dintre cele mai importante companii din agribusiness din România și continuăm să sprijinim potențialul de creștere al acestui sector strategic. Creditul are utilizări complexe, atât pentru acoperirea nevoilor de capital de lucru, cât și pentru susținerea planurilor de dezvoltare și, cu siguranță, va contribui la consolidarea poziției companiei pe plan intern", a menționat Raluca Orha, Head of Loan Syndication BCR.
"Tranzacția Rodbun este una de referință pentru sistemul bancar din România, considerând valoarea tranzacției aprobate pentru o companie românească, perioada record în care a fost implementată, respectiv interesul puternic exprimat de către bănci. Toate acestea s-au realizat într-un context de piață dificil, dominat de modificările fiscale, volatilitate, inflație, dovedind implicarea și coordonarea tuturor celor care au participat la proiect", a declarat Florea Vlad, Director PCF Investment Banking.
NNDKP a asistat în acordarea creditului
Nestor Nestor Diculescu Kingston Petersen (NNDKP) a acordat asistență juridică unui sindicat de bănci în acordarea unei facilități de credit în valoare totală de 101,5 milioane de euro către Grupul RodBun, prin refinanțarea și majorarea unor facilități existente cu 37,14 milioane euro.
NNDKP a acordat asistență băncilor pe tot parcursul finanțării, oferind consultanță juridică în legătură cu aspecte complexe privind:
- structurarea
- elaborarea și negocierea documentației de finanțare
- precum și cu privire la toate aspectele specifice acestui tip de tranzacții
Grupul RodBun va folosi creditul sindicalizat pentru refinanțarea unor expuneri existente. Creditul va acoperi nevoile de capital de lucru și va susține planurilor de dezvoltare ale grupului.
Echipa NNDKP implicată în această tranzacție a fost formată din Valentin Voinescu, Partener, Alexandru Ciambur, Asociat Senior și Cătălina Dan, Asociat, din cadrul practicii de Drept Bancar și Finanțări.
"Suntem bucuroși că am avut oportunitatea să contribuim la acordarea unui nou credit sindicalizat către Grupul RodBun. În mod cert, această finanțare reprezintă o nouă confirmare a angajamentului instituțiilor bancare de a sprijini dezvoltarea sectorului agriculturii în România, cu un potențial semnificativ, cât și a companiilor românești viabile din acest sector. Suntem recunoscători sindicatului de bănci pentru încrederea acordată și le mulțumim pentru colaborarea excelentă", a declarat Valentin Voinescu, Partener.
Această tranzacție completează portofoliul de finanțări acordate Grupului RodBun în care NNDKP a acordat consultanță juridică instituțiilor financiare în ultimii ani, alături de finanțările în valoare de:
- 262 milioane de lei din anul 2018;
- 84,5 milioane de lei din anul 2021;
- 278 milioane de lei din anul 2021;
- aproximativ 68 milioane de lei din anul 2021;
- aproximativ 15,7 milioane de euro din anul 2023; și
- aproximativ 5 milioane de euro din anul 2023.